Pasiënt in hospitaal vermoorArgieffoto ŉ 22-jarige man verskyn Maandag in die hof nadat hy glo ŉ 37-jarige pasiënt by ŉ hospitaal in die Oos-Kaap vermoor het. Lt.kol. Mzukisi Fatyela, ŉ polisiewoordvoerder, het gesê die verdagte en slagoffer het albei behandeling in die All Saints-hospitaal in Ngcobo ontvang. “Die man en die slagoffer was saam in dieselfde saal,” het Fatyela gesê. Die slagoffer is vroeg Vrydagoggend met ŉ staalpyp doodgeslaan. Sizwe Kupelo, ŉ woordvoerder van die departement van gesondheid, het gesê die twee pasiënte het die vorige aand saam in ŉ badkamer gesit en rook. “ŉ Verpleegster het in die vroeë oggendure ŉ rumoer in die saal gehoor en gehoor toe die staalpyp op die grond val,” het Kupelo gesê. “Sy het gaan ondersoek instel en gesien die slagoffer is aangerand en lê op sy bed.” Die verpleegster moes veiligheidsbeamptes ontbied om die vermeende aanvaller te bedwing. Hy was glo “onbeheerbaar en wild”. Kupelo het gesê hy is vir epilepsie in die hospitaal opgeneem. Die 37-jarige slagoffer het ŉ chroniese siekte gehad. ŉ Taakspan is aangestel om te ondersoek wat die twee mans in die badkamer gerook en wat daartoe gelei het dat die verdagte gewelddadig en wild geraak het. Fatyela het bevestig die verdagte is in hegtenis geneem op aanklag van moord. – SAPA